CELEX: 32022D0597
Language: el
Date: 2022-04-11 00:00:00
Title: Απόφαση (ΚΕΠΠΑ) 2022/597 του Συμβουλίου της 11ης Απριλίου 2022 σχετικά με την προώθηση του ευρωπαϊκού δικτύου ανεξάρτητων κέντρων μελετών για τη μη διάδοση και τον αφοπλισμό

12.4.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 114/75
               
            
         ΑΠΟΦΑΣΗ (ΚΕΠΠΑ) 2022/597 ΤΟΥ ΣΥΜΒΟΥΛΙΟΥ
         της 11ης Απριλίου 2022
         σχετικά με την προώθηση του ευρωπαϊκού δικτύου ανεξάρτητων κέντρων μελετών για τη μη διάδοση και τον αφοπλισμό
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 31 παράγραφος 1,
         Έχοντας υπόψη την πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 12 Δεκεμβρίου 2003, το Ευρωπαϊκό Συμβούλιο θέσπισε τη στρατηγική της ΕΕ κατά της διάδοσης όπλων μαζικής καταστροφής («στρατηγική της ΕΕ για τη μη διάδοση ΟΜΚ»), το κεφάλαιο ΙΙΙ της οποίας περιέχει κατάλογο μέτρων που πρέπει να ληφθούν τόσο εντός της Ένωσης όσο και σε τρίτες χώρες για την καταπολέμηση της διάδοσης αυτής.
                  
               
                     (2)
                  
                  
                     Η Ένωση εφαρμόζει ενεργά τη στρατηγική της ΕΕ για τη μη διάδοση ΟΜΚ καθώς και τα μέτρα που απαριθμούνται στο κεφάλαιο ΙΙΙ αυτής, μεταξύ άλλων την ανάπτυξη των αναγκαίων δομών εντός της Ένωσης.
                  
               
                     (3)
                  
                  
                     Στις 8 Δεκεμβρίου 2008, το Συμβούλιο ενέκρινε συμπεράσματα και έγγραφο με τίτλο «Νέες γραμμές δράσης της Ευρωπαϊκής Ένωσης κατά την καταπολέμηση της διάδοσης όπλων μαζικής καταστροφής και των φορέων τους» («Νέες γραμμές δράσης»), στο οποίο διαπιστώνεται ότι η διάδοση όπλων μαζικής καταστροφής («ΟΜΚ») εξακολουθεί να συνιστά μια από τις μεγαλύτερες προκλήσεις για την ασφάλεια και ότι η πολιτική της μη διάδοσης αποτελεί ουσιαστική συνιστώσα της κοινής εξωτερικής πολιτικής και πολιτικής ασφαλείας (ΚΕΠΠΑ).
                  
               
                     (4)
                  
                  
                     Στις Νέες γραμμές δράσης, το Συμβούλιο καλεί τις αρμόδιες συνθέσεις και ομάδες του Συμβουλίου, την Επιτροπή, άλλα θεσμικά όργανα και τα κράτη μέλη να δώσουν συγκεκριμένη συνέχεια στο έγγραφο αυτό.
                  
               
                     (5)
                  
                  
                     Στις Νέες γραμμές δράσης, το Συμβούλιο υπογραμμίζει ότι η δράση της Ένωσης για την πρόληψη της διάδοσης θα μπορούσε να χρησιμοποιεί επωφελώς την υποστήριξη που παρέχει ένα μη κυβερνητικό δίκτυο για τη μη διάδοση, στο οποίο θα συμμετέχουν ιδρύματα εξωτερικής πολιτικής και ερευνητικά κέντρα ειδικευμένα σε στρατηγικούς τομείς της Ένωσης, ενώ ταυτόχρονα θα αξιοποιούνται τα ήδη υπάρχοντα χρήσιμα δίκτυα. Ένα τέτοιο δίκτυο θα μπορούσε να επεκταθεί και σε ιδρύματα σε τρίτες χώρες.
                  
               
                     (6)
                  
                  
                     Στις 19 Νοεμβρίου 2018, το Συμβούλιο ενέκρινε τη στρατηγική της ΕΕ με τίτλο «Ασφαλέστερη οπλοκατοχή για την προστασία των πολιτών», η οποία στρέφεται κατά των παράνομων πυροβόλων όπλων, φορητών όπλων και ελαφρού οπλισμού και των πυρομαχικών τους («στρατηγική της ΕΕ για τα SALW»). Η στρατηγική της ΕΕ για τα SALW αντικατέστησε τη στρατηγική της ΕΕ για την καταπολέμηση της παράνομης συσσώρευσης και εμπορίας SALW και των πυρομαχικών τους, η οποία εγκρίθηκε το 2005. Τα παράνομα SALW εξακολουθούν να συμβάλλουν στην αστάθεια και τη βία στην Ένωση, στην άμεση γειτονιά της και στον υπόλοιπο κόσμο. Τα παράνομα φορητά όπλα τροφοδοτούν την ένοπλη βία και το οργανωμένο έγκλημα, καθώς και την παγκόσμια τρομοκρατία και τις συγκρούσεις, παρεμποδίζοντας τις προσπάθειες για τη βιώσιμη ανάπτυξη και τη διαχείριση κρίσεων. Αποσταθεροποιούν ολόκληρες περιοχές, κράτη και κοινωνίες, αυξάνουν δε τον αντίκτυπο των τρομοκρατικών επιθέσεων. Γι’ αυτόν τον λόγο, το Συμβούλιο έχει δεσμευθεί να αποτρέψει και να καταπολεμήσει το λαθρεμπόριο των SALW και των πυρομαχικών τους και να προαγάγει την λογοδοσία και την ευθύνη όσον αφορά το νόμιμο εμπόριό τους. Η στρατηγική της ΕΕ για τα SALW λαμβάνει υπόψη τις εξελίξεις στο περιβάλλον ασφαλείας, περιλαμβανομένης της τρομοκρατικής απειλής εντός της ΕΕ, και τις εξελίξεις όσον αφορά τον σχεδιασμό και την τεχνολογία των SALW που επηρεάζουν την ικανότητα των κυβερνήσεων να αντιμετωπίσουν την απειλή. Λαμβάνει επίσης υπόψη τις κατευθυντήριες αρχές της συνολικής στρατηγικής της ΕΕ του 2016.
                  
               
                     (7)
                  
                  
                     Στις 26 Ιουλίου 2010, το Συμβούλιο εξέδωσε την απόφαση 2010/430/ΚΕΠΠΑ (1) με την οποία δημιουργήθηκε ευρωπαϊκό δίκτυο ανεξάρτητων κέντρων μελετών κατά της διάδοσης και η οποία όριζε ότι η τεχνική υλοποίηση της εν λόγω απόφασης θα πραγματοποιηθεί από την κοινοπραξία της ΕΕ για τη μη διάδοση (η «κοινοπραξία»).
                  
               
                     (8)
                  
                  
                     Η επιλογή της κοινοπραξίας ως μόνου δικαιούχου επιχορήγησης στην περίπτωση αυτή αιτιολογείται από τη βούληση της Ένωσης —με την υποστήριξη των κρατών μελών της— να συνεχίσει την καρποφόρα συνεργασία της με το ευρωπαϊκό δίκτυο ανεξάρτητων κέντρων μελετών κατά της διάδοσης όπλων μαζικής καταστροφής που συμβάλλει στη δημιουργία μιας κοινής ευρωπαϊκής συνείδησης για τη μη διάδοση και τον αφοπλισμό και βοηθά την Ένωση να αναπτύξει και να χαράξει τις πολιτικές της στους εν λόγω τομείς και να αυξήσει την προβολή της. Η ίδια η φύση της κοινοπραξίας, η οποία οφείλει την ύπαρξή της στην Ένωση και εξαρτάται απόλυτα από τη στήριξη της Ένωσης, καθιστά αναγκαία χρηματοδότηση 100 % στην περίπτωση αυτή. Η κοινοπραξία δεν έχει ανεξάρτητους οικονομικούς πόρους ούτε νομική ικανότητα να συλλέξει άλλα κονδύλια. Επιπλέον, η κοινοπραξία δημιούργησε δίκτυο υπό τη διαχείριση έξι κέντρων μελετών που συγκεντρώνει περισσότερα από 100 κέντρα μελετών, κέντρα ερευνών και πανεπιστημιακά τμήματα, τα οποία συνθέτουν το σύνολο σχεδόν της εμπειρογνωμοσύνης στον μη-κυβερνητικό τομέα για τη μη διάδοση και τον αφοπλισμό στην Ένωση, συμπεριλαμβανομένων οντοτήτων σε όλα τα κράτη μέλη,.
                  
               
                     (9)
                  
                  
                     Στις 10 Μαρτίου 2014, το Συμβούλιο εξέδωσε την απόφαση 2014/129/ΚΕΠΠΑ (2), η οποία παρέτεινε για 3 έτη τη συνεχή προώθηση και οικονομική στήριξη από πλευράς της Ένωσης των δραστηριοτήτων του ευρωπαϊκού δικτύου των ανεξάρτητων κέντρων μελετών για τη μη διάδοση και ανέθεσε την τεχνική υλοποίηση της εν λόγω απόφασης στην κοινοπραξία.
                  
               
                     (10)
                  
                  
                     Στις 3 Απριλίου 2017, το Συμβούλιο εξέδωσε την απόφαση 2017/632 (3), η οποία προβλέπει την παράταση της διάρκειας ισχύος της απόφασης 2014/129/ΚΕΠΠΑ, προκειμένου να συνεχιστεί η εφαρμογή των δραστηριοτήτων ως τις 2 Ιουλίου 2017.
                  
               
                     (11)
                  
                  
                     Στις 4 Ιουλίου 2017, το Συμβούλιο εξέδωσε την απόφαση (ΚΕΠΠΑ) 2017/1195 (4), με την οποία παρατάθηκε η περίοδος εφαρμογής της απόφασης 2014/129/ΚΕΠΠΑ από τις 3 Ιουλίου μέχρι τις 31 Δεκεμβρίου 2017 προκειμένου να καταστεί δυνατή η διοργάνωση μίας μείζονος σημασίας ετήσιας διάσκεψης για τη μη διάδοση και τον αφοπλισμό εντός του 2017 καθώς και η συνέχιση της συντήρησης και της επικαιροποίησης της διαδικτυακής πλατφόρμας της κοινοπραξίας.
                  
               
                     (12)
                  
                  
                     Στις 26 Φεβρουαρίου 2018, το Συμβούλιο εξέδωσε την απόφαση (ΚΕΠΠΑ) 2018/299 (5), η οποία παρέτεινε κατά 3 έτη τη συνέχιση της προώθησης και της οικονομικής στήριξης από πλευράς της Ένωσης των δραστηριοτήτων του ευρωπαϊκού δικτύου των ανεξάρτητων κέντρων μελετών για τη μη διάδοση και ανέθεσε την τεχνική υλοποίηση της εν λόγω απόφασης στην κοινοπραξία.
                  
               
                     (13)
                  
                  
                     Στις 16 Απριλίου 2021, το Συμβούλιο εξέδωσε την απόφαση (ΚΕΠΠΑ) 2021/648 (6), η οποία παρέτεινε την περίοδο εφαρμογής της απόφασης (ΚΕΠΠΑ) 2018/299 έως τις 17 Μαΐου 2022 λόγω των σχετικών με την εφαρμογή προκλήσεων που ανακύπτουν από τη συνεχιζόμενη πανδημία COVID-19,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Για τους σκοπούς της συμβολής στην ενισχυμένη εφαρμογή της στρατηγικής της ΕΕ για τη μη διάδοση ΟΜΚ και της στρατηγικής της ΕΕ για τα SALW, οι οποίες βασίζονται στις αρχές της αποτελεσματικής πολυμερούς προσέγγισης, της πρόληψης και της συνεργασίας με τρίτες χώρες, η συνέχιση της προώθησης και υποστήριξης των δραστηριοτήτων του ευρωπαϊκού δικτύου ανεξάρτητων κέντρων μελετών για τη μη διάδοση και τον αφοπλισμό παρατείνεται για την προώθηση των ακόλουθων στόχων:
               
                           α)
                        
                        
                           ενθάρρυνση του διαλόγου επί ζητημάτων πολιτικής και ασφάλειας και μακρόπνοη συζήτηση μέτρων για την καταπολέμηση της διάδοσης ΟΜΚ και των φορέων τους, εντός της κοινωνίας των πολιτών, και ιδίως μεταξύ εμπειρογνωμόνων, ερευνητών και πανεπιστημιακών·
                        
                     
                           β)
                        
                        
                           παροχή στους συμμετέχοντες στα αρμόδια προπαρασκευαστικά όργανα του Συμβουλίου της δυνατότητας να συμβουλεύονται το δίκτυο για ζητήματα σχετικά με τη μη διάδοση, τον αφοπλισμό και τον έλεγχο των εξαγωγών όπλων, καθώς και παροχή της δυνατότητας στους εκπροσώπους των κρατών μελών να συμμετέχουν στις συνεδριάσεις της κοινοπραξίας·
                        
                     
                           γ)
                        
                        
                           συμβολή ως χρήσιμο υπόβαθρο υπέρ δράσεων της Ένωσης και της διεθνούς κοινότητας για τη μη διάδοση και τον αφοπλισμό, ιδίως με υποβολή εκθέσεων ή/και συστάσεων στους εκπροσώπους του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας («ΥΕ»)·
                        
                     
                           δ)
                        
                        
                           συμβολή στην ενίσχυση της συνειδητοποίησης εκ μέρους τρίτων χωρών, των προκλήσεων που συνιστούν η μη διάδοση και ο αφοπλισμός όσο και της ανάγκης για συνεργασία με την Ένωση και στο πλαίσιο πολυμερών φόρουμ, ιδίως του ΟΗΕ, με σκοπό την πρόληψη, την αποτροπή, τη διακοπή και, ει δυνατόν, την κατάργηση προγραμμάτων διάδοσης που εμπνέουν ανησυχία παγκοσμίως·
                        
                     
                           ε)
                        
                        
                           συμβολή στην ανάπτυξη εμπειρογνωμοσύνης και θεσμικής ικανότητας σε θέματα μη διάδοσης και αφοπλισμού από κέντρα μελετών και κυβερνήσεις στην Ένωση και σε τρίτες χώρες, μεταξύ άλλων μέσω της ενίσχυσης της εκπαίδευσης για τη μη διάδοση και τον αφοπλισμό, της ευαισθητοποίησης των νέων για τα θέματα αυτά, και της προώθησης της νέας γενιάς ερευνητών και χειριστών στον τομέα αυτό, ιδίως γυναικών, καθώς και στις φυσικές και τεχνικές επιστήμες.
                        
                     
            
               2.   Τα έργα προς υποστήριξη από την Ένωση περιλαμβάνουν τις ακόλουθες συγκεκριμένες δραστηριότητες:
               
                           α)
                        
                        
                           παροχή μέσων για την πραγματοποίηση ετήσιων διασκέψεων μείζονος σημασίας με τρίτες χώρες και την κοινωνία των πολιτών σχετικά με τη μη διάδοση και τον αφοπλισμό όπου θα συζητούνται και θα προσδιορίζονται περαιτέρω μέτρα για την καταπολέμηση της διάδοσης ΟΜΚ και των φορέων τους και για την επίτευξη συναφών στόχων αφοπλισμού καθώς και για την αντιμετώπιση των προκλήσεων στον τομέα των συμβατικών όπλων, μεταξύ άλλων για την καταπολέμηση της παράνομης διακίνησης και της υπέρμετρης συσσώρευσης SALW και των πυρομαχικών τους. Επίσης, οι διασκέψεις θα προωθούν διεθνώς τη στρατηγική της ΕΕ για τη μη διάδοση ΟΜΚ και τη στρατηγική SALW της ΕΕ καθώς και τον ρόλο που διαδραματίζουν στο πεδίο αυτό τα θεσμικά όργανα της Ένωσης και τα κέντρα μελετών στην Ένωση, με σκοπό την ενίσχυση της προβολής των πολιτικών της Ένωσης στον τομέα αυτόν και την υποβολή εκθέσεων ή/και συστάσεων στους εκπροσώπους του ΥΕ·
                        
                     
                           β)
                        
                        
                           παροχή μέσων για την οργάνωση ετήσιων συμβουλευτικών συνεδριάσεων μεταξύ εκπροσώπων των θεσμικών οργάνων της Ένωσης, εκπροσώπων των κρατών μελών και εμπειρογνωμόνων με σκοπό την ανταλλαγή απόψεων σχετικά με μείζονα ζητήματα και κρίσιμες εξελίξεις στους τομείς του αφοπλισμού, της μη διάδοσης και του ελέγχου των εξαγωγών όπλων, με σκοπό την υποβολή εκθέσεων ή/και συστάσεων στους εκπροσώπους του ΥΕ·
                        
                     
                           γ)
                        
                        
                           παροχή μέσων για τη διοργάνωση ad-hoc σεμιναρίων για εμπειρογνώμονες και αρμόδιους χειριστές σχετικά με το πλήρες φάσμα των ζητημάτων μη διάδοσης και αφοπλισμού που καλύπτουν τόσο τα μη συμβατικά όσο και τα συμβατικά όπλα, με σκοπό την υποβολή εκθέσεων ή/και συστάσεων στους εκπροσώπους του ΥΕ·
                        
                     
                           δ)
                        
                        
                           παροχή μέσων για την εκπόνηση και δημοσίευση εγγράφων προσανατολισμού που καλύπτουν θέματα στο πλαίσιο της εντολής της κοινοπραξίας και για την προώθηση πολιτικών ή/και επιχειρησιακών επιλογών·
                        
                     
                           ε)
                        
                        
                           παροχή μέσων για τη συνέχιση της ευαισθητοποίησης, της εκπαίδευσης και της ανάπτυξης εμπειρογνωμοσύνης και θεσμικής ικανότητας στον τομέα της μη διάδοσης και του αφοπλισμού σε κέντρα μελετών και σε κυβερνήσεις στην Ένωση και σε τρίτες χώρες, μέσω:
                           
                                       —
                                    
                                    
                                       της διεξαγωγής και περαιτέρω ανάπτυξης προγράμματος ηλεκτρονικής μάθησης (e-learning) που θα καλύπτει όλες τις πτυχές της μη διάδοσης και του αφοπλισμού,
                                    
                                 
                                       —
                                    
                                    
                                       της δημιουργίας θέσεων πρακτικής άσκησης για τη μη διάδοση και τον αφοπλισμό για πτυχιούχους σπουδαστές ή νέους διπλωμάτες από την Ένωση και από τρίτες χώρες,
                                    
                                 
                                       —
                                    
                                    
                                       της συνέχισης της πρωτοβουλίας Young Women and Next Generation και του προγράμματος μαθητείας,
                                    
                                 
                                       —
                                    
                                    
                                       της οργάνωσης ετήσιων επισκέψεων μελέτης στις Βρυξέλλες για τους συμμετέχοντες στο πρόγραμμα υποτροφιών του ΟΗΕ για τον αφοπλισμό προκειμένου να προωθηθεί και να ενισχυθεί η προβολή των πολιτικών της Ένωσης στους τομείς της μη διάδοσης, του αφοπλισμού και του ελέγχου των εξαγωγών όπλων,
                                    
                                 
                                       —
                                    
                                    
                                       της οργάνωσης προγράμματος κατάρτισης για την ενίσχυση της ευαισθητοποίησης σχετικά με τους κινδύνους της διάδοσης, συμπεριλαμβανομένων των κινδύνων που προέρχονται από επιστημονικές και τεχνολογικές εξελίξεις, μεταξύ των σπουδαστών φυσικών επιστημών·
                                    
                                 
                     
                           στ)
                        
                        
                           παροχή μέσων για περαιτέρω διατήρηση, διαχείριση και ανάπτυξη μιας διαδικτυακής πλατφόρμας και συναφών λογαριασμών σε κοινωνικά δίκτυα ώστε να διευκολυνθούν οι επαφές, να διατεθεί ένα ενιαίο φόρουμ για την ευρωπαϊκή έρευνα στον τομέα του αφοπλισμού και της μη διάδοσης, να προωθηθεί το ευρωπαϊκό δίκτυο ανεξάρτητων κέντρων μελετών για τη μη διάδοση και τον αφοπλισμό, να βελτιωθεί η επικοινωνία με την παγκόσμια κοινότητα για τη μη διάδοση και τον αφοπλισμό και να προωθηθούν οι εκπαιδευτικές ευκαιρίες που προσφέρει η κοινοπραξία, όσον αφορά τόσο τα επιτόπου προγράμματα κατάρτισης όσο και την ηλεκτρονική μάθηση.
                        
                     Η λεπτομερής περιγραφή των έργων παρατίθεται στο παράρτημα.
            
         
         
            Άρθρο 2
            
               1.   Υπεύθυνος για την εφαρμογή της παρούσας απόφασης είναι ο ΥΕ.
            
            
               2.   Η τεχνική υλοποίηση των δραστηριοτήτων που αναφέρονται στο άρθρο 1 παράγραφος 2 διεξάγεται από την κοινοπραξία, που αποτελείται από τα ιδρύματα «La Fondation pour la Recherche Stratégique» (FRS), «Peace Research Institute Frankfurt» (HSFK/PRIF), «International Institute for Strategic Studies Europe» (IISS-Europe), «Stockholm International Peace Research Institute» (SIPRI), «International Affairs Institute» (IAI) στη Ρώμη και «Vienna Center for Disarmament and Non-Proliferation» (VCDNP). Η κοινοπραξία επιτελεί αυτό το καθήκον, υπό την ευθύνη του ΥΕ. Προς τούτο, ο ΥΕ συνομολογεί τους αναγκαίους διακανονισμούς με την κοινοπραξία.
            
            
               3.   Τα κράτη μέλη και η Ευρωπαϊκή Υπηρεσία Εξωτερικής Δράσης προτείνουν θέματα προτεραιότητας και ειδικού ενδιαφέροντος προς αξιολόγηση στο πλαίσιο των ερευνητικών προγραμμάτων της κοινοπραξίας, τα οποία θα εξετάζονται σε έγγραφα εργασίας και σεμινάρια, σύμφωνα με τις πολιτικές της Ένωσης.
            
         
         
            Άρθρο 3
            
               1.   Το ποσό δημοσιονομικής αναφοράς για την εκτέλεση των σχεδίων που καλύπτουν τις αναφερόμενες στο άρθρο 1 παράγραφος 2 δραστηριότητες ανέρχεται σε 4 700 000 ευρώ.
            
            
               2.   Η διαχείριση των δαπανών που χρηματοδοτούνται από το ποσό το οποίο ορίζεται στην παράγραφο 1 πραγματοποιείται σύμφωνα με τις διαδικασίες και τους κανόνες που εφαρμόζονται στον γενικό προϋπολογισμό της Ένωσης.
            
            
               3.   Η Επιτροπή επιβλέπει την ορθή διαχείριση των δαπανών που προβλέπονται στην παράγραφο 1. Προς τον σκοπό αυτόν, η Επιτροπή συνάπτει συμφωνία επιχορήγησης με την κοινοπραξία. Η συμφωνία ορίζει ότι η κοινοπραξία εξασφαλίζει την προβολή της συνεισφοράς της Ένωσης, αντίστοιχη με το ύψος της.
            
            
               4.   Η Επιτροπή επιδιώκει να συνάψει τη συμφωνία που αναφέρεται στην παράγραφο 3 το ταχύτερο δυνατόν μετά την έναρξη ισχύος της παρούσας απόφασης. Ενημερώνει δε το Συμβούλιο για τυχόν δυσκολίες που θα ανακύψουν κατά τη διαδικασία αυτή καθώς και για την ημερομηνία σύναψης της συμφωνίας.
            
         
         
            Άρθρο 4
            
               1.   Ο ΥΕ υποβάλλει στο Συμβούλιο έκθεση για την εφαρμογή της παρούσας απόφασης, βάσει τακτικών εκθέσεων που εκπονεί η κοινοπραξία. Οι εν λόγω εκθέσεις αποτελούν τη βάση αξιολόγησης από το Συμβούλιο.
            
            
               2.   Η Επιτροπή υποβάλλει έκθεση επί των δημοσιονομικών πτυχών της εκτέλεσης των έργων που προβλέπονται στο άρθρο 1 παράγραφος 2.
            
         
         
            Άρθρο 5
            
               1.   Η παρούσα απόφαση αρχίζει να ισχύει την ημερομηνία της έκδοσής της.
            
            
               2.   Η παρούσα απόφαση λήγει 36 μήνες μετά την ημερομηνία σύναψης της συμφωνίας που αναφέρεται στο άρθρο 3 παράγραφος 3. Ωστόσο, λήγει 6 μήνες μετά την έναρξη ισχύος της, εάν η εν λόγω συμφωνία δεν έχει συναφθεί έως τότε.
            
         
         
            Λουξεμβούργο, 11 Απριλίου 2022.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Απόφαση 2010/430/ΚΕΠΠΑ του Συμβουλίου, της 26ης Ιουλίου 2010, για τη δημιουργία ευρωπαϊκού δικτύου ανεξάρτητων κέντρων μελετών κατά της διάδοσης όπλων μαζικής καταστροφής προς υποστήριξη της εφαρμογής της στρατηγικής της ΕΕ κατά της διάδοσης όπλων μαζικής καταστροφής (EE L 202 της 4.8.2010, σ. 5).
         
            (2)  Απόφαση 2014/129/ΚΕΠΠΑ του Συμβουλίου, της 10ης Μαρτίου 2014, για την προώθηση του ευρωπαϊκού δικτύου ανεξάρτητων κέντρων μελετών για τη Μη Διάδοση προς υποστήριξη της εφαρμογής της στρατηγικής της ΕΕ κατά της διάδοσης όπλων μαζικής καταστροφής (EE L 71 της 12.3.2014, σ. 3).
         
            (3)  Απόφαση (ΚΕΠΠΑ) 2017/632 του Συμβουλίου, της 3ης Απριλίου 2017, για την τροποποίηση της απόφασης 2014/129/ΚΕΠΠΑ για την προώθηση του ευρωπαϊκού δικτύου ανεξάρτητων κέντρων μελετών για τη μη διάδοση προς υποστήριξη της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 90 της 4.4.2017, σ. 10).
         
            (4)  Απόφαση (ΚΕΠΠΑ) 2017/1195 του Συμβουλίου, της 4ης Ιουλίου 2017, που τροποποιεί την απόφαση 2014/129/ΚΕΠΠΑ, για την προώθηση του ευρωπαϊκού δικτύου ανεξάρτητων κέντρων μελετών για τη μη διάδοση προς υποστήριξη της εφαρμογής της στρατηγικής της ΕΕ κατά της διάδοσης όπλων μαζικής καταστροφής (EE L 172 της 5.7.2017, σ. 14).
         
            (5)  Απόφαση (ΚΕΠΠΑ) 2018/299 του Συμβουλίου, της 26ης Φεβρουαρίου 2018, σχετικά με την προώθηση του ευρωπαϊκού δικτύου ανεξάρτητων κέντρων μελετών για τη μη διάδοση και τον αφοπλισμό προς υποστήριξη της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 56 της 28.2.2018, σ. 46).
         
            (6)  Απόφαση (ΚΕΠΠΑ) 2021/648 του Συμβουλίου, της 16ης Απριλίου 2021, για την τροποποίηση της απόφασης (ΚΕΠΠΑ) 2018/299 σχετικά με την προώθηση του ευρωπαϊκού δικτύου ανεξάρτητων κέντρων μελετών για τη μη διάδοση και τον αφοπλισμό προς υποστήριξη της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 133 της 20.4.2021, σ.57).
      
      
         
            ΠΑΡΑΡΤΗΜΑ
            ΕΓΓΡΑΦΟ ΕΡΓΟΥ
            
               Κοινοπραξία της ΕΕ για τη μη διάδοση και τον αφοπλισμό (Φάση IV) – HR(2022) 34
            
            17 Ιανουαρίου 2022
            Η κοινοπραξία της ΕΕ για τη μη διάδοση και τον αφοπλισμό (EUNPDC) δημιουργήθηκε από το Συμβούλιο της Ευρωπαϊκής Ένωσης με στόχο τη σύσταση ευρωπαϊκού δικτύου ανεξάρτητων κέντρων μελετών προκειμένου να ενθαρρύνεται ο διάλογος επί θεμάτων πολιτικής και ασφάλειας και η μακρόπνοη συζήτηση μέτρων για την καταπολέμηση της διάδοσης όπλων μαζικής καταστροφής (ΟΜΚ) και των φορέων τους. Ο διάλογος αυτός καλύπτει επίσης ζητήματα σχετικά με τα συμβατικά όπλα, συμπεριλαμβανομένων των φορητών όπλων και ελαφρού οπλισμού (SALW). Η ΕΕ ανανέωσε τη στήριξη προς το έργο αυτό, το οποίο δρομολογήθηκε με την απόφαση 2010/430/ΚΕΠΠΑ του Συμβουλίου, για δύο επιπλέον φάσεις το 2014 (με την απόφαση 2014/129/ΚΕΠΠΑ του Συμβουλίου) και το 2018 (με την απόφαση 2018/299/ΚΕΠΠΑ του Συμβουλίου). Η υλοποίηση της Φάσης ΙΙΙ θα ολοκληρωθεί τον Μάιο του 2022.
            Η κοινοπραξία EUNPDC αποτελείται σήμερα από τα ιδρύματα «Fondation pour la Recherche Stratégique» (FRS), «Istituto Affari Internazionali» (IAI), «International Institute for Strategic Studies» (IISS), «Peace Research Institute Frankfurt» (HSFK/ PRIF), «Stockholm International Peace Research Institute» (SIPRI) και «Vienna Center for Disarmament and Non-Proliferation» (VCDNP). Με το πέρασμα των ετών, το δίκτυο επεκτάθηκε ώστε να περιλαμβάνει 104 μέλη μεταξύ των οποίων κέντρα μελετών, ερευνητικά κέντρα και πανεπιστημιακά τμήματα με έδρα σε όλα τα κράτη μέλη της ΕΕ και σε έξι άλλες χώρες (Νορβηγία, Σερβία, Ελβετία, Τουρκία, Ουκρανία, Ηνωμένο Βασίλειο).
            Ο ρόλος της κοινοπραξίας είναι ο συντονισμός και η προώθηση του δικτύου και η διάθεση της εμπειρογνωμοσύνης του στην ΕΕ, προκειμένου να τροφοδοτεί τη συζήτηση των αρμόδιων οργάνων της σχετικά με τις πολιτικές για τη μη διάδοση, τον έλεγχο των όπλων και τον αφοπλισμό και να παρέχει ιδέες, αναλύσεις και συστάσεις. Η κοινοπραξία έχει εκπληρώσει το καθήκον αυτό μέσω ευρέος φάσματος δραστηριοτήτων, συμπεριλαμβανομένων διεθνών διασκέψεων και συναντήσεων, εκπαιδευτικών δραστηριοτήτων, δημοσιεύσεων και προβολής. Κατά τη Φάση ΙΙΙ του έργου, το πεδίο των εργασιών της κοινοπραξίας διευρύνθηκε σταδιακά για να ανταποκριθεί στην ανάγκη ανάπτυξης περισσότερων ικανοτήτων, ευαισθητοποίησης και ευκαιριών στον τομέα του αφοπλισμού, της μη διάδοσης και του ελέγχου των όπλων μεταξύ της επόμενης γενιάς χειριστών και επιστημόνων καθώς και μεταξύ των επαγγελματιών του τομέα των φυσικών επιστημών. Ιδιαίτερη προσοχή δόθηκε επίσης στην ανάγκη συμμετοχής περισσότερων γυναικών στον τομέα.
            Οι συνεχείς εξελίξεις και προκλήσεις στον τομέα του αφοπλισμού, της μη διάδοσης και του ελέγχου των όπλων καθιστούν τις εργασίες σύγκλησης, έρευνας και προβολής της κοινοπραξίας και του δικτύου ιδιαίτερα σημαντικές προς την ΕΕ και τα κράτη μέλη της. Αξιοποιώντας τις εργασίες που πραγματοποιήθηκαν κατά τις προηγούμενες φάσεις του έργου, η Φάση IV της κοινοπραξίας EUNPDC, όπως παρουσιάζεται στο παρόν έγγραφο, αποτυπώνει τον τρόπο με τον οποίο οι δραστηριότητές της μπορούν να συνεχίσουν να παρέχουν στην κοινοπραξία και στο δίκτυο τη δυνατότητα να εμπλουτίζουν το έργο της ΕΕ σε αυτό τον σημαντικό τομέα.
            1.   Γενική διαχείριση
            
            Στο πλαίσιο της γενικής διαχείρισης, το ινστιτούτο SIPRI θα συνεχίσει να επιβλέπει και να συντονίζει τις δραστηριότητες της κοινοπραξίας και του ευρωπαϊκού δικτύου ανεξάρτητων κέντρων μελετών για τη μη διάδοση και τον αφοπλισμό (στο εξής: το δίκτυο), μεταξύ άλλων μέσω της διοργάνωσης συνεδριάσεων της διευθύνουσας επιτροπής με τη συμμετοχή εκπροσώπων της Ευρωπαϊκής Υπηρεσίας Εξωτερικής Δράσης (ΕΥΕΔ), της Ευρωπαϊκής Επιτροπής και της κοινοπραξίας, καθώς και μέσω της εκπλήρωσης των υποχρεώσεων υποβολής εκθέσεων. Στα παραπάνω καθήκοντα περιλαμβάνεται επίσης η περαιτέρω επέκταση της πολυμορφίας του δικτύου αναφορικά με τους ακαδημαϊκούς κλάδους, τη γεωγραφία, το φύλο και την ηλικία. Στη γενική διαχείριση περιλαμβάνονται επίσης ο χρόνος που χρειάζονται όλα τα μέλη της κοινοπραξίας για την εκτέλεση καθηκόντων γενικής διαχείρισης (π.χ. συμμετοχή σε συνεδριάσεις συντονισμού, υποβολή στοιχείων στον συντονιστή) και οι δαπάνες προβολής.
            Η Φάση IV (2022-2025) θα περιλαμβάνει επίσης:
            
                        —
                     
                     
                        Δημιουργία επιτροπής προγράμματος της κοινοπραξίας EUNPDC, αποτελούμενης από εκπροσώπους των μελών της κοινοπραξίας, της ΕΥΕΔ και της Ευρωπαϊκής Επιτροπής, που θα παρέχει στοιχεία για το περιεχόμενο και τη διοργάνωση της ετήσιας διάσκεψης και άλλων έργων (π.χ. της συμβουλευτικής συνεδρίασης, της σειράς δημοσιεύσεων και των ad-hoc σεμιναρίων).
                     
                  
                        —
                     
                     
                        Έξι προφορικές ενημερώσεις (μέσω διαδικτύου ή με φυσική παρουσία) της CONOP, της COARM και άλλων φορέων της ΕΕ, κατά περίπτωση, από εμπειρογνώμονες συνδεδεμένους με τα μέλη του δικτύου ή της κοινοπραξίας και κατόπιν αιτήματος της ΕΥΕΔ (κατά το παρελθόν διεξαγόταν μέσω του έργου Help Desk).
                     
                  2.   Περιγραφή των έργων
            
            Οι στόχοι που παρατίθενται κατωτέρω είναι κοινοί για όλα τα έργα:
            
                        —
                     
                     
                        Διασφάλιση της πολυμορφίας όλων των δραστηριοτήτων όσον αφορά το φύλο και τη γεωγραφία
                     
                  
                        —
                     
                     
                        Υποστήριξη της επόμενης γενιάς εμπειρογνωμόνων στον τομέα της μη διάδοσης και του αφοπλισμού
                     
                  2.1   Διοργάνωση ετήσιας διάσκεψης για τη μη διάδοση και τον αφοπλισμό (NPD) (επικεφαλής: ΙΑΙ)
            
            
               Σκοπός και περιγραφή του έργου
            
            Στην ετήσια διάσκεψη, όπου θα συμμετέχουν κυβερνητικοί εμπειρογνώμονες, ανεξάρτητα κέντρα μελετών και άλλοι πανεπιστημιακοί εμπειρογνώμονες από την ΕΕ, από συνδεδεμένες χώρες και από τρίτες χώρες, θα συζητούνται και θα προσδιορίζονται περαιτέρω μέτρα για την καταπολέμηση της διάδοσης ΟΜΚ και των φορέων τους και για την επίτευξη συναφών στόχων αφοπλισμού, ενώ θα εξετάζονται επίσης οι προκλήσεις που συνδέονται με τα συμβατικά όπλα, μεταξύ άλλων η καταπολέμηση της παράνομης διακίνησης και της υπέρμετρης συσσώρευσης SALW και των πυρομαχικών τους, καθώς και οι συναφείς κίνδυνοι και ευκαιρίες που θέτουν οι αναδυόμενες τεχνολογίες.
            Στη Φάση IV (2022-2025), η δραστηριότητα αυτή καλύπτει τη διοργάνωση μίας ετήσιας διάσκεψης ανά έτος. Η κοινοπραξία στοχεύει να διεξάγει τη διάσκεψη με φυσική παρουσία αλλά με δυνατότητα ζωντανής μετάδοσης μέρους ή όλης της εκδήλωσης. Εάν συνεχιστούν οι σχετικοί με την πανδημία της COVID-19 περιορισμοί στα ταξίδια και στις συναντήσεις, η κοινοπραξία είναι έτοιμη να προσαρμόσει τη μορφή της εκδήλωσης, όπως το έπραξε και κατά τη Φάση ΙΙΙ. Επιπροσθέτως:
            
                        —
                     
                     
                        Αμέσως μετά την ετήσια διάσκεψη, θα διεξάγεται συνάντηση του δικτύου με φυσική παρουσία. Καθόλη τη διάρκεια του έτους, θα διεξάγονται πρόσθετες συναντήσεις του δικτύου μέσω διαδικτύου.
                     
                  
                        —
                     
                     
                        Η συνάντηση του Next Generation θα πραγματοποιείται αμέσως μετά την ετήσια διάσκεψη αλλά σε σύνδεση με άλλες δραστηριότητες όπου συμμετέχουν νέοι εμπειρογνώμονες (βλ. τίτλο 2.6 του παρόντος εγγράφου).
                     
                  
                        —
                     
                     
                        Οι μαθητευόμενοι του προγράμματος μαθητείας της κοινοπραξίας EUNPDC θα προσκαλούνται να συμμετάσχουν στη διάσκεψη.
                     
                  
               Αποτελέσματα του έργου
            
            
                        —
                     
                     
                        Καθιέρωση διεθνούς διάσκεψης μείζονος σημασίας, υπό την ηγεσία της Ευρώπης, με θέμα τη μη διάδοση και τον αφοπλισμό, η οποία θα διατηρήσει την καίρια σημασία της ως τόπος προώθησης στρατηγικών συζητήσεων σχετικά με μέτρα για την καταπολέμηση της διάδοσης ΟΜΚ και των φορέων τους και για την επίτευξη συναφών στόχων αφοπλισμού προκειμένου να αντιμετωπιστούν οι προκλήσεις που συνδέονται με τα συμβατικά όπλα, μεταξύ άλλων η καταπολέμηση της παράνομης διακίνησης και της υπέρμετρης συσσώρευσης SALW και των πυρομαχικών τους.
                     
                  
                        —
                     
                     
                        Ενίσχυση της προβολής των πολιτικών της Ένωσης στον τομέα της μη διάδοσης ΟΜΚ και SALW και στον τομέα της δράσης κατά της χρήσης χημικών, βιολογικών, ραδιολογικών και πυρηνικών μέσων (ΧΒΡΠ) καθώς και της ευαισθητοποίησης των δημόσιων υπαλλήλων, του πανεπιστημιακού κόσμου και της κοινωνίας των πολιτών σε τρίτες χώρες σχετικά με τις εν λόγω πολιτικές και δράση.
                     
                  
                        —
                     
                     
                        Προώθηση του ρόλου και της συνοχής του δικτύου και του ρόλου της Ένωσης στον τομέα αυτόν.
                     
                  
                        —
                     
                     
                        Ανάπτυξη εμπειρογνωμοσύνης για τη μη διάδοση και τον αφοπλισμό σε χώρες όπου αυτή είναι ανεπαρκής, συμπεριλαμβανομένων τρίτων χωρών, με ιδιαίτερη έμφαση στη στήριξη της επόμενης γενιάς.
                     
                  
                        —
                     
                     
                        Υποβολή συστάσεων προσανατολισμένων σε δράσεις, που θα ενισχύουν την υλοποίηση των στρατηγικών της ΕΕ για τη μη διάδοση ΟΜΚ και για τα SALW και θα αποτελούν χρήσιμο υπόβαθρο για την ανάληψη δράσης στον τομέα της μη διάδοσης και των συμβατικών όπλων από την Ένωση και τη διεθνή κοινότητα.
                     
                  
                        —
                     
                     
                        Αύξηση της ευαισθητοποίησης και των γνώσεων των θεσμικών οργάνων της Ένωσης, των κρατών μελών, της κοινωνίας των πολιτών και των τρίτων χωρών, σχετικά με τις απειλές που συνδέονται με τα ΟΜΚ και τους φορείς τους, δίνοντάς τους τη δυνατότητα καλύτερης πρόβλεψης.
                     
                  2.2   Διοργάνωση ετήσιας συμβουλευτικής συνεδρίασης για τη μη διάδοση και τον αφοπλισμό (επικεφαλής: FRS)
            
            
               Σκοπός και περιγραφή του έργου
            
            Στις συμβουλευτικές συνεδριάσεις, όπου συμμετέχουν αντιπρόσωποι της ΕΕ, των κρατών μελών και κέντρων μελετών, εξετάζονται τόσο οι βραχυπρόθεσμες όσο και οι μεσοπρόθεσμες προκλήσεις που αντιμετωπίζει η Ένωση στους τομείς της μη διάδοσης και του αφοπλισμού, ιδίως όσον αφορά τα ΟΜΚ και τους φορείς τους, τα συμβατικά όπλα, συμπεριλαμβανομένων των SALW, τα όπλα νέου τύπου και τους φορείς τους.
            Στη Φάση IV του έργου, η δραστηριότητα αυτή καλύπτει, αφενός, τη διοργάνωση μιας συμβουλευτικής συνεδρίασης κατ’ έτος, η οποία αποτελείται από δύο μέρη, καθένα εκ των οποίων καλύπτει θέματα αρμοδιότητας της CONOP ή της COARM, και αφετέρου την προετοιμασία σχετικών εκθέσεων ή/και συστάσεων. Οι ημερήσιες διατάξεις των εκδηλώσεων αυτών θα εκπονούνται σε στενή συνεργασία με την ΕΥΕΔ και τις ομάδες ΚΕΠΠΑ του Συμβουλίου στους τομείς της μη διάδοσης και του αφοπλισμού (CONOP) και του ελέγχου των εξαγωγών όπλων (COARM). Κατά περίπτωση, θα ζητείται η γνώμη πρόσθετων φορέων (π.χ. της ειδικής ομάδας διαστήματος της ΕΥΕΔ). Συγκεκριμένα:
            
                        —
                     
                     
                        Η ετήσια συμβουλευτική συνεδρίαση θα διεξάγεται επί δύο ημέρες κατ’ ανώτατο όριο, κατανεμημένες μεταξύ των συνεδριάσεων της CONOP και της COARM. Θα προβλέπει ότι, σε καθεμία από αυτές τις δύο συνεδριάσεις για θέματα αρμοδιότητας της CONOP και της COARM, θα συμμετέχουν με φυσική παρουσία έως και 50 άτομα από ευρωπαϊκά κέντρα μελετών, κράτη μέλη και θεσμικά όργανα της ΕΕ με ειδίκευση σε θέματα αφοπλισμού από ΟΜΚ και μη διάδοσης και σε θέματα συμβατικών όπλων, συμπεριλαμβανομένων των SALW, καθώς και στις αναδυόμενες τεχνολογίες.
                     
                  
                        —
                     
                     
                        Η συμβουλευτική συνεδρίαση θα διεξάγεται με φυσική παρουσία επί δύο ημέρες ώστε να ενισχυθεί όσο το δυνατό περισσότερο η αλληλεπίδραση μεταξύ των συμμετεχόντων.
                     
                  
               Αποτελέσματα του έργου
            
            
                        —
                     
                     
                        Ανταλλαγή πληροφοριών και αναλύσεων για τις τρέχουσες τάσεις όσον αφορά τη διάδοση μεταξύ πολιτικών παραγόντων και πανεπιστημιακών εμπειρογνωμόνων από τα κράτη μέλη, καθώς και του εξειδικευμένου προσωπικού της ΕΥΕΔ και των θεσμικών οργάνων της Ένωσης.
                     
                  
                        —
                     
                     
                        Συζήτηση για τους βέλτιστους τρόπους και μέσα εφαρμογής των πολιτικών της Ένωσης κατά της διάδοσης.
                     
                  
                        —
                     
                     
                        Παροχή εποικοδομητικής ανάδρασης στην Ένωση σχετικά με τις στρατηγικές της κατά της διάδοσης ΟΜΚ και SALW από ανεξάρτητα ευρωπαϊκά κέντρα μελετών, και παροχή συστάσεων από τους αρμόδιους χειριστές προς τους ερευνητές σχετικά με τα πλέον συναφή με τη συγκεκριμένη πολιτική θέματα προς περαιτέρω διερεύνηση.
                     
                  
                        —
                     
                     
                        Εντοπισμός συναφών ζητημάτων στον τομέα της μη διάδοσης και του αφοπλισμού για εκθέσεις προσανατολισμένες σε μέτρα πολιτικής.
                     
                  
                        —
                     
                     
                        Υποβολή εκθέσεων προσανατολισμένων σε μέτρα πολιτικής και δέσμης συστάσεων προσανατολισμένων σε δράσεις προς τους εκπροσώπους του ΥΕ.
                     
                  2.3   Διοργάνωση 9 ad hoc σεμιναρίων για τη μη διάδοση και τον αφοπλισμό
            
            
               Σκοπός και περιγραφή του έργου
            
            Τα ad hoc σεμινάρια έχουν ως στόχο τη διεξαγωγή διαβούλευσης, σε ad hoc βάση, μεταξύ του δικτύου, της Ένωσης και των κρατών μελών της, προκειμένου να εξετάζονται σημαντικά γεγονότα και επιλογές πολιτικής της ΕΕ, καθώς και να παρέχεται η δυνατότητα στο δίκτυο, στα κράτη μέλη και στα θεσμικά όργανα της ΕΕ να προσεγγίζουν ομάδες κοινού στις οποίες απευθύνονται εντός και εκτός της Ένωσης.
            Το έργο προβλέπει τη διοργάνωση έως εννέα ad-hoc σεμιναρίων εμπειρογνωμόνων και την εκπόνηση εγγράφου σύνοψης πολιτικής για τα θέματα αυτά. Για τη Φάση IV:
            
                        —
                     
                     
                        Θα διοργανωθούν τρία σεμινάρια με φυσική παρουσία και έξι μέσω διαδικτύου.
                     
                  
                        —
                     
                     
                        Στο πλαίσιο της διεξαγωγής των σεμιναρίων, θα ανατεθεί η εκπόνηση ad hoc εγγράφου σύνοψης πολιτικής για το αντικείμενο του σεμιναρίου σε σχετικούς εμπειρογνώμονες συνδεδεμένους με το δίκτυο, την κοινοπραξία ή, εάν χρειαστεί, με άλλα ινστιτούτα. Τα έγγραφα αυτά θα διανεμηθούν είτε πριν το σεμινάριο, εν είδει υποστηρικτικών εγγράφων, είτε μετά από αυτό, ώστε να συνοψίσουν τα βασικά διδάγματα. Όλα τα ad hoc έγγραφα σύνοψης πολιτικής θα δημοσιεύονται στον ιστότοπο της κοινοπραξίας.
                     
                  
                        —
                     
                     
                        Η ΕΥΕΔ μπορεί επίσης να ζητήσει μεμονωμένα έγγραφα σύνοψης πολιτικής (αποκαλούμενα κατά το παρελθόν Help Desk Papers) αντί για έγγραφο που εστιάζει στο αντικείμενο ενός ad hoc σεμιναρίου.
                     
                  
               Αποτελέσματα του έργου
            
            
                        —
                     
                     
                        Ανταλλαγή πληροφοριών και αναλύσεων για τις τρέχουσες τάσεις όσον αφορά τη διάδοση μεταξύ πολιτικών παραγόντων και πανεπιστημιακών εμπειρογνωμόνων από τα κράτη μέλη, καθώς και του εξειδικευμένου προσωπικού της ΕΥΕΔ και των θεσμικών οργάνων της Ένωσης.
                     
                  
                        —
                     
                     
                        Συζήτηση για τους βέλτιστους τρόπους και μέσα εφαρμογής των πολιτικών της Ένωσης κατά της διάδοσης.
                     
                  
                        —
                     
                     
                        Παροχή εποικοδομητικής ανάδρασης στην Ένωση σχετικά με τις στρατηγικές της κατά της διάδοσης ΟΜΚ και SALW από ανεξάρτητα κέντρα μελετών της Ένωσης, και παροχή συστάσεων από τους αρμόδιους χειριστές προς τα κέντρα μελετών σχετικά με τα πλέον συναφή με τη συγκεκριμένη πολιτική θέματα προς περαιτέρω διερεύνηση.
                     
                  
                        —
                     
                     
                        Εντοπισμός συναφών ζητημάτων στον τομέα της μη διάδοσης και του αφοπλισμού για εκθέσεις προσανατολισμένες σε μέτρα πολιτικής.
                     
                  
                        —
                     
                     
                        Υποβολή εκθέσεων προσανατολισμένων σε μέτρα πολιτικής και δέσμης συστάσεων προσανατολισμένων σε δράσεις προς τους εκπροσώπους του ΥΕ. Οι εκθέσεις αυτές θα διανέμονται στα αρμόδια θεσμικά όργανα της Ένωσης και στα κράτη μέλη.
                     
                  2.4   Δημοσίευση 15 εγγράφων πολιτικής της ΕΕ για τη μη διάδοση και τον αφοπλισμό (επικεφαλής: SIPRI)
            
            
               Σκοπός και περιγραφή του έργου
            
            Το έργο προβλέπει την εκπόνηση και δημοσίευση έως και 15 εγγράφων πολιτικής. Η κοινοπραξία θα ζητεί την εκπόνηση των εγγράφων, την οποία θα αναλαμβάνουν, κατά κύριο λόγο, η κοινοπραξία ή το δίκτυο, με σκοπό να εξασφαλιστεί ισόρροπη και διαφοροποιημένη εκπροσώπηση απόψεων από την άποψη του φύλου και της θεματικής και περιφερειακής εμπειρογνωμοσύνης. Όπου είναι δυνατό, η σειρά εγγράφων πολιτικής θα ζητά συνεισφορές από ειδικούς της «επόμενης γενιάς» που θα συμβάλλουν στην επαγγελματική τους εξέλιξη. Τα έγγραφα θα καλύπτουν τα θέματα που εμπίπτουν στο πλαίσιο της εντολής της κοινοπραξίας. Κάθε έγγραφο θα προτείνει συστάσεις/επιλογές πολιτικής. Όλα τα έγγραφα πολιτικής θα δημοσιεύονται στον ιστότοπο της κοινοπραξίας.
            
               Αποτελέσματα του έργου
            
            
                        —
                     
                     
                        Ενίσχυση του πολιτικού διαλόγου και του διαλόγου για θέματα ασφάλειας όσον αφορά μέτρα καταπολέμησης της διάδοσης ΟΜΚ και των φορέων τους, τον έλεγχο των όπλων και τον αφοπλισμό, πρωτίστως από εμπειρογνώμονες, ερευνητές και πανεπιστημιακούς.
                     
                  
                        —
                     
                     
                        Αύξηση της ευαισθητοποίησης, της γνώσης και της κατανόησης στο πλαίσιο της κοινωνίας των πολιτών, του ευρωπαϊκού δικτύου ανεξάρτητων κέντρων μελετών για τη μη διάδοση, και των κυβερνήσεων γύρω από ζητήματα σχετικά με τις πολιτικές της Ένωσης για τη μη διάδοση, τον έλεγχο των όπλων και τον αφοπλισμό.
                     
                  
                        —
                     
                     
                        Παροχή πολιτικών ή/και επιχειρησιακών επιλογών πολιτικής στον ΥΕ, στα θεσμικά όργανα της Ένωσης και στα κράτη μέλη.
                     
                  
                        —
                     
                     
                        Ανάπτυξη δράσεων μη διάδοσης, ελέγχου των όπλων και αφοπλισμού σε επίπεδο Ένωσης, με την παροχή ιδεών, πληροφοριών και αναλύσεων.
                     
                  2.5   Προώθηση και ενίσχυση της εκπαίδευσης για θέματα μη διάδοσης και αφοπλισμού
            
            Το έργο συνίσταται στις ακόλουθες δραστηριότητες:
            2.5.1   
                  Εκσυγχρονισμός της υποδομής και των μαθημάτων ηλεκτρονικής μάθησης της κοινοπραξίας EUNPD (επικεφαλής: PRIF)
            
            
               Σκοπός και περιγραφή του έργου
            
            Η παρούσα δράση θα εστιάζει στην παγκόσμια διάδοση και χρήση του εργαλείου ηλεκτρονικής μάθησης που αναπτύχθηκε στο πλαίσιο της Φάσης ΙΙ και της Φάσης ΙΙΙ. Το μάθημα αποτελείται επί του παρόντος από 20 εκπαιδευτικές ενότητες για όλα τα συναφή θέματα που αφορούν τη μη διάδοση και τον αφοπλισμό. Στη Φάση IV, και οι 20 ενότητες θα επικαιροποιούνται τακτικά ώστε να παρέχονται στους σπουδαστές τα πιο πρόσφατα στοιχεία και αριθμητικά δεδομένα. Καθώς τα τελευταία χρόνια ο τομέας της μη διάδοσης και του αφοπλισμού έχει υποστεί σημαντικές αναταράξεις, η Φάση αυτή επικεντρώνεται στην προσπάθεια να επικαιροποιήσει δραστικά τις 15 αρχικές εκπαιδευτικές ενότητες που διαμορφώθηκαν μεταξύ 2014 και 2017: όσον αφορά το περιεχόμενο· τη φιλικότητα προς τον χρήστη και τη διασύνδεση με τον χρήστη· και τη σχεδίαση γραφικών και βίντεο. Οι αλλαγές αυτές θα διευκολύνουν τη διαρκή επικαιροποίηση των εκπαιδευτικών ενοτήτων.
            Για μια ακόμη φορά θα δοθεί ιδιαίτερη προσοχή στην προσβασιμότητα, δηλ. στην αναβάθμιση για χρήστες με προβλήματα όρασης ή ακοής. Η αντιληπτότητα του συνόλου των μαθημάτων θα ενισχυθεί μέσω της γλωσσικής επανεξέτασης από εξειδικευμένους φυσικούς ομιλητές της αγγλικής. Η συνεχής ενημέρωση και στήριξη προς τα εκπαιδευτικά ιδρύματα θα επιτρέψει την εύκολη ενσωμάτωση της ηλεκτρονικής μάθησης σε πανεπιστημιακά μεταπτυχιακά προγράμματα και σε άλλα προσφερόμενα εκπαιδευτικά προγράμματα, και θα ενθαρρύνει τη χρήση του προγράμματος ηλεκτρονικής μάθησης σε παγκόσμιο επίπεδο.
            
               Αποτελέσματα του έργου
            
            
                        —
                     
                     
                        Διεξαγωγή, περαιτέρω ανάπτυξη και επικαιροποίηση του υφιστάμενου προγράμματος ηλεκτρονικής μάθησης της κοινοπραξίας EUNPD που καλύπτει όλες τις συναφείς πτυχές της μη διάδοσης και του αφοπλισμού.
                     
                  
                        —
                     
                     
                        Παροχή ενημέρωσης και βοήθειας σε διδάσκοντες, καθηγητές και εκπαιδευτές σχετικά με τη χρήση των εκπαιδευτικών πόρων της ΕΕ για τη μη διάδοση και τον αφοπλισμό.
                     
                  
                        —
                     
                     
                        Παροχή ενημέρωσης και βοήθειας σε δημοσιογράφους και νεαρούς διπλωμάτες σχετικά με τη χρήση των εκπαιδευτικών πόρων της ΕΕ για τη μη διάδοση και τον αφοπλισμό.
                     
                  
                        —
                     
                     
                        Παροχή υποστήριξης για τη διδασκαλία θεμάτων ελέγχου των όπλων, μη διάδοσης και αφοπλισμού σε πανεπιστημιακά σεμινάρια.
                     
                  
                        —
                     
                     
                        Παροχή υποστήριξης για τον συνδυασμό της ηλεκτρονικής μάθησης και της κατάρτισης σε αίθουσες διδασκαλίες («μικτή μάθηση»).
                     
                  
                        —
                     
                     
                        Εμβάθυνση της γνώσης σε ολόκληρη την Ένωση και σε τρίτες χώρες σχετικά με τις πολιτικές της ΕΕ για τη μη διάδοση και τον αφοπλισμό.
                     
                  
                        —
                     
                     
                        Παροχή διαρκώς επικαιροποιούμενων ανοικτών εκπαιδευτικών πόρων για όλους τους ενδιαφερόμενους που συμμετέχουν στην έρευνα και στον προγραμματισμό για τη μη διάδοση.
                     
                  
                        —
                     
                     
                        Παροχή κρίσιμων υποστηρικτικών γνώσεων σε αρμόδιους χειριστές και μελετητές του τομέα της μη διάδοσης.
                     
                  2.5.2   
                  «Κλινική διδασκαλίας» (κόμβος διδακτικών πόρων) (επικεφαλής: PRIF)
            
            
               Σκοπός και περιγραφή του έργου
            
            Η δραστηριότητα αυτή θα συνεχίσει το έργο που ξεκίνησε το 2021/22 για την ενίσχυση της εκπαίδευσης στον τομέα του αφοπλισμού, του ελέγχου των όπλων και της μη διάδοσης στην ΕΕ. Μέχρι σήμερα, έχουν εντοπιστεί, χάρη σε εκτεταμένη αναζήτηση στο διαδίκτυο, 59 σχετικά μαθήματα που διδάσκονταν μέχρι πρόσφατα σε πανεπιστήμια στην ΕΕ. Οι αντίστοιχοι καθηγητές ενημερώθηκαν προσωπικά, με αποτέλεσμα να παραληφθούν 24 εγχειρίδια με την ύλη του μαθήματος. Από την προκαταρκτική αξιολόγησή τους αναδείχθηκαν δύο κύρια εγχειρίδια και σύντομες περιλήψεις βασικών κειμένων. Στη Φάση IV, το έργο θα συγκεντρώσει μαθήματα από ευρωπαϊκά και βορειοαμερικανικά πανεπιστήμια και θα επεκτείνει την αναζήτηση σε μη δυτικές χώρες. Η στατιστική ανάλυση θα βελτιώνεται και θα επικαιροποιείται συνεχώς. Θα προταθεί πρόσθετο υλικό στους καθηγητές και τους εκπαιδευτικούς.
            
               Αποτελέσματα του έργου
            
            
                        —
                     
                     
                        Διάθεση, στον ιστότοπο της κοινοπραξίας, ευρέος φάσματος αναλυτικών προγραμμάτων εκπαιδευτικών εκδηλώσεων ως παραδείγματος και πηγής έμπνευσης.
                     
                  
                        —
                     
                     
                        Στατιστική αξιολόγηση των υφιστάμενων μαθημάτων που αφορούν, π.χ. τα διδασκόμενα θέματα, τις θεωρητικές προσεγγίσεις ή την πολυμορφία όσον αφορά το φύλο, η οποία θα δημοσιευθεί στον ιστότοπο της κοινοπραξίας και θα παρουσιαστεί σε συνέδρια ή εργαστήρια.
                     
                  
                        —
                     
                     
                        Δημιουργία και επικαιροποίηση δύο «κύριων εγχειριδίων» για νεοεισερχόμενους εκπαιδευτικούς.
                     
                  
                        —
                     
                     
                        Σύντομες περιλήψεις σχετικής ή ελλείπουσας βιβλιογραφίας θα δημοσιευθούν στον ιστότοπο της κοινοπραξίας.
                     
                  2.5.3   
                  Πρόγραμμα κατάρτισης για την ευαισθητοποίηση σε θέματα διάδοσης (επικεφαλής: SIPRI)
            
            
               Σκοπός και περιγραφή του έργου
            
            Η δραστηριότητα αυτή θα καλύπτει τη διοργάνωση έξι μαθημάτων κατάρτισης με στόχο την ενίσχυση της ευαισθητοποίησης σχετικά με τους κινδύνους της διάδοσης σε πτυχιούχους και μεταπτυχιακούς σπουδαστές φυσικών επιστημών και άλλων συναφών κλάδων. Θα δημιουργήσει, επίσης, μια γέφυρα μεταξύ των κοινωνικών και των φυσικών επιστημών, κάτι που προσδιορίστηκε ως επείγουσα ανάγκη κατά την τελευταία φάση. Στο πλαίσιο αυτής της προσπάθειας θα αναπτυχθεί ειδικό πρόγραμμα σπουδών για διαφορετικά ακροατήρια (όπως στους τομείς της βιοϊατρικής, της μηχανικής ή της πυρηνικής φυσικής) και τη διδασκαλία δύο μαθημάτων κατ’ έτος. Στη Φάση IV, τρία από αυτά τα μαθήματα θα διεξαχθούν με φυσική παρουσία στη Στοκχόλμη, ενώ τρία θα πραγματοποιηθούν μέσω διαδικτύου.
            
               Αποτελέσματα του έργου
            
            
                        —
                     
                     
                        Βελτίωση των ικανοτήτων της επόμενης γενιάς μελετητών των φυσικών επιστημών και άλλων συναφών κλάδων όσον αφορά μέσα και πολιτικές μη διάδοσης.
                     
                  
                        —
                     
                     
                        Συμβολή στην επίτευξη του στόχου πολιτικής της Ένωσης για τη μη διάδοση, με ενίσχυση της ευαισθητοποίησης για τους κινδύνους της διάδοσης μεταξύ των κλάδων με μείζονες κινδύνους διάδοσης και τεχνολογικές εξελίξεις, καθώς και για τις ευκαιρίες αντιμετώπισης των κινδύνων διάδοσης χάρη στην τεχνολογική εξέλιξη.
                     
                  
                        —
                     
                     
                        Συνδυασμός της εξ αποστάσεως μάθησης (ηλεκτρονική μάθηση - e-learning) και της επιτόπιας κατάρτισης («μικτή μάθηση»).
                     
                  2.6   Προώθηση των θεμάτων μη διάδοσης και αφοπλισμού σε νέες γυναίκες και στην επόμενη γενιά
            
            Το έργο συνίσταται στις ακόλουθες δραστηριότητες:
            2.6.1   
                  Πρόγραμμα πρακτικής άσκησης (επικεφαλής: PRIF)
            
            
               Σκοπός και περιγραφή του έργου
            
            Η δραστηριότητα αυτή προβλέπει την πραγματοποίηση στην Ευρώπη πρακτικής άσκησης στον τομέα της μη διάδοσης και του αφοπλισμού για έως 30 πτυχιούχους ή νέους διπλωμάτες, διάρκειας έως τρεις μήνες έκαστη. Η πρακτική άσκηση θα οργανωθεί και θα τεκμηριωθεί από την κοινοπραξία, ενώ θα συνδυάζει τη συμμετοχή σε εκδηλώσεις και εργαστήρια, την εκπόνηση εργασιών ανάγνωσης και γραφής, και τη σύμπτυξη έργων. Όλα τα ινστιτούτα που ανήκουν στο δίκτυο είναι επιλέξιμα ως ιδρύματα υποδοχής. 24 από τις 30 θέσεις πρακτικής άσκησης προορίζονται αποκλειστικά για ευρωπαίους υποψηφίους, ενώ οι υπόλοιπες έξι θέσεις προορίζονται αποκλειστικά για μη ευρωπαίους υποψηφίους. Όλοι οι ασκούμενοι θα προσκαλούνται, στο μέτρο του δυνατού, στις διασκέψεις και τα σεμινάρια που οργανώνονται από την κοινοπραξία και τα οποία λαμβάνουν χώρα κατά τη διάρκεια της πρακτικής άσκησής τους.
            
               Αποτελέσματα του έργου
            
            
                        —
                     
                     
                        Ενισχυμένες ικανότητες της επόμενης γενιάς επιστημόνων και αρμόδιων χειριστών στον τομέα της πολιτικής και του προγραμματισμού για τη μη διάδοση.
                     
                  
                        —
                     
                     
                        Εμβάθυνση της γνώσης σε ολόκληρη την Ένωση σχετικά με τις πολιτικές της Ένωσης για τη μη διάδοση και τον αφοπλισμό.
                     
                  
                        —
                     
                     
                        Καλύτερη κατανόηση των στρατηγικών, των πολιτικών και των προσεγγίσεων της Ένωσης για τη μη διάδοση σε τρίτες χώρες.
                     
                  
                        —
                     
                     
                        Δημιουργία δικτύων νέων χειριστών και πανεπιστημιακών και διευκόλυνση της πρακτικής συνεργασίας.
                     
                  
                        —
                     
                     
                        Ενίσχυση της οικοδόμησης ικανοτήτων σχετικά με πολιτικές της Ένωσης στους τομείς των ΟΜΚ και των SALW εντός του δικτύου.
                     
                  2.6.2   
                  Πρόγραμμα καθοδήγησης «Young Women and Next Generation» (επικεφαλής: VCDNP)
            
            
               Σκοπός και περιγραφή του έργου
            
            Εμπνευσμένο από τις κυρίαρχες ηλικιακές και έμφυλες ανισότητες μεταξύ εμπειρογνωμόνων και χειριστών στον τομέα της μη διάδοσης, του αφοπλισμού και του ελέγχου των όπλων, το έργο έχει ως στόχο να παρουσιάσει σε προπτυχιακούς και μεταπτυχιακούς σπουδαστές και αποφοίτους, θέματα μη διάδοσης, αφοπλισμού και ελέγχου των όπλων, ενισχύοντας την ευαισθητοποίησή τους σχετικά με αυτά και ενθαρρύνοντας τη συμμετοχή τους σε εκδηλώσεις και εργαστήρια για συναφή θέματα. Στη Φάση IV, η δραστηριότητα θα περιλαμβάνει δύο επισκέψεις ευαισθητοποίησης ετησίως, με φυσική παρουσία, σε πανεπιστήμια στην Ευρώπη, ώστε να ενισχυθεί η προβολή του τομέα και των ευκαιριών για νέους επιστήμονες. Στο πλαίσιο της δραστηριότητας θα διοργανωθούν περαιτέρω διαδικτυακά σεμινάρια για θεματικά αντικείμενα, στα οποία θα περιλαμβάνονται πάντα πληροφορίες σχετικά με τις ευκαιρίες σταδιοδρομίας ή τις διαδρομές για τους νέους.
            Για να αυξηθεί η παρουσία των γυναικών στον τομέα, κατά τη Φάση IV το έργο θα διεξάγει επίσης ετησίως επίσημο πρόγραμμα καθοδήγησης (διάρκειας 1 έτους), στο πλαίσιο του οποίου θα αντιστοιχίζονται 20 νέες γυναίκες με 20 μέντορες ώστε να βελτιωθεί η δικτύωση των γυναικών αυτών, να αυξηθεί η κατανόηση του τομέα και να αναζητηθούν συμβουλές σταδιοδρομίας. Το πρόγραμμα καθοδήγησης θα συνοδεύεται από συνεδρίες με εμπειρογνώμονες, κοινωνικές δραστηριότητες και εργαστήρια ανάπτυξης δεξιοτήτων.
            
               Αποτελέσματα του έργου
            
            
                        —
                     
                     
                        Ενίσχυση ικανοτήτων της επόμενης γενιάς επιστημόνων και αρμόδιων χειριστών στον τομέα της μη διάδοσης, του αφοπλισμού και του ελέγχου των όπλων.
                     
                  
                        —
                     
                     
                        Καλύτερη κατανόηση του τομέα και των συναφών πολιτικών της ΕΕ.
                     
                  
                        —
                     
                     
                        Αύξηση της ευαισθητοποίησης σχετικά με τις ευκαιρίες που έχουν οι νέοι επιστήμονες, ιδίως οι γυναίκες, να δραστηριοποιηθούν περισσότερο στον τομέα της μη διάδοσης, του αφοπλισμού και του ελέγχου των όπλων.
                     
                  
                        —
                     
                     
                        Ενίσχυση της δικτύωσης μεταξύ νέων χειριστών και μεταξύ νέων χειριστών και αναγνωρισμένων εμπειρογνωμόνων.
                     
                  
                        —
                     
                     
                        Βελτίωση της συνεργασίας με νέους επιστήμονες που ενδιαφέρονται να μάθουν περισσότερα για τον τομέα και να εισέλθουν σε αυτόν.
                     
                  2.7   Επίσκεψη υποτρόφων του προγράμματος του ΟΗΕ για τον αφοπλισμό στις Βρυξέλλες (επικεφαλής: VCDNP)
            
            
               Σκοπός και περιγραφή του έργου
            
            Το έργο, στο πλαίσιο του προγράμματος υποτροφιών του ΟΗΕ για τον αφοπλισμό, προβλέπει ενημερωτική επίσκεψη διάρκειας 2 έως 3 ημερών στις Βρυξέλλες (Βέλγιο), ώστε να μπορέσουν οι υπότροφοι να μάθουν περισσότερα για την ΕΕ, τις πολιτικές, τη λειτουργία και τα θεσμικά όργανά της. Η επίσκεψη θα πρέπει να προγραμματίζεται κατά τρόπο που να συνάδει με την ευρωπαϊκή συνιστώσα του προγράμματος υποτροφιών. Το πρόγραμμα έχει ως στόχο να παράσχει μια συνολική επισκόπηση των κύριων θεσμικών οργάνων και οργάνων χάραξης πολιτικής της ΕΕ, ιδίως όσον αφορά τη μη διάδοση και τον αφοπλισμό, και προβλέπει θεματικές παρουσιάσεις σχετικά με το έργο της ΕΕ στον τομέα αυτό, συμπεριλαμβανομένων των προγραμμάτων στήριξης που προσφέρονται σε τρίτες χώρες.
            
               Αποτελέσματα του έργου
            
            
                        —
                     
                     
                        Ενίσχυση των γνώσεων και προβολή της λειτουργίας, των θεσμικών οργάνων και των πολιτικών της ΕΕ καθώς και των προγραμμάτων στήριξης για τη μη διάδοση και τον αφοπλισμό σε τρίτες χώρες.
                     
                  
                        —
                     
                     
                        Βελτίωση της εμπειρογνωμοσύνης σχετικά με ζητήματα ΟΜΚ και SALW σε χώρες εταίρους και σε τρίτες χώρες.
                     
                  
                        —
                     
                     
                        Αύξηση της συνεργασίας με το Γραφείο Αφοπλισμού των Ηνωμένων Εθνών και συμβολή στις εκπαιδευτικές προσπάθειες στο πλαίσιο του προγράμματος υποτροφιών του ΟΗΕ για τον αφοπλισμό.
                     
                  2.8   Προβολή και επικοινωνία (επικεφαλής: FRS)
            
            Το έργο συνίσταται στις ακόλουθες δραστηριότητες:
            
               
                  Ιστότοπος, πλατφόρμα δικτύου και προβολή (επικεφαλής: FRS)
            
            
               Σκοπός και περιγραφή του έργου
            
            Η δραστηριότητα αυτή παρέχει τα μέσα για τη φιλοξενία ιστοσελίδων (web hosting), τον σχεδιασμό ιστοσελίδων (web design) και την τεχνική συντήρηση του ιστότοπου της κοινοπραξίας και των λογαριασμών της στα κοινωνικά δίκτυα (Twitter, LinkedIn, Youtube). Μετά τη δημιουργία ψηφιακής συνεργατικής πλατφόρμας κατά την προηγούμενη Φάση προκειμένου να διευκολυνθεί η επικοινωνία, η συνεργασία και η ανταλλαγή βέλτιστων πρακτικών εντός του δικτύου, η δραστηριότητα αυτή θα καλύπτει τη διαχείριση της κοινότητας, τις επικαιροποιήσεις και την τεχνική συντήρηση της πλατφόρμας. Τα μέλη του δικτύου θα συμμετέχουν πιο άμεσα μέσω αυτής της ψηφιακής συνεργατικής πλατφόρμας, αλληλεπιδρώντας στο φόρουμ,ανταλλάσσοντας τους πόρους τους και προβάλλοντας μελλοντικές εκδηλώσεις, καθώς και παρέχοντας ενημερώσεις σχετικά με τους εμπειρογνώμονες και το ινστιτούτο τους. Κάθε μεμονωμένος ερευνητής θα είναι σε θέση να δημιουργήσει ένα ειδικό προφίλ στην πλατφόρμα, να βρει πληροφορίες σχετικά με την κοινοπραξία EUNPDC και το δίκτυο και να αλληλεπιδρά με άλλους χρήστες. Επιπροσθέτως:
            
                        —
                     
                     
                        Θα συνεχιστεί η προώθηση και η υποστήριξη στις διάφορες πλατφόρμες των δημοσιεύσεων, εκδηλώσεων και προσφερόμενων θέσεων απασχόλησης της κοινοπραξίας και άλλων μελών του δικτύου.
                     
                  
                        —
                     
                     
                        Θα συνεχιστεί η προώθηση και καταχώρηση στον ιστότοπο των διασκέψεων που θα οργανώνει η κοινοπραξία (έγγραφα εργασίας, ημερήσια διάταξη, παρουσιάσεις, βιντεοφωνική εγγραφή ανοικτών συνεδριάσεων κατά περίπτωση).
                     
                  
                        —
                     
                     
                        Θα συνεχιστεί η προβολή σε ειδικό τμήμα του ιστότοπου οι εκπαιδευτικών ευκαιριών στο πλαίσιο της κοινοπραξίας, συμπεριλαμβανομένων του μαθήματος ηλεκτρονικής μάθησης, των διδακτικών πόρων, της πρωτοβουλίας «Young Women and Next Generation», των ευκαιριών για υποτροφίες και για πρακτική άσκηση.
                     
                  
                        —
                     
                     
                        Θα δημιουργηθούν σύνδεσμοι μεταξύ του ιστότοπου και της πλατφόρμας για να διασφαλιστεί η ενσωμάτωση και η τακτική επικαιροποίηση όλων των εργαλείων προβολής και επικοινωνίας που χρησιμοποιεί η κοινοπραξία.
                     
                  
                        —
                     
                     
                        Η δημοσίευση του ενημερωτικού δελτίου θα συνεχιστεί σε μηνιαία βάση. Κάθε δελτίο θα περιλαμβάνει: α) ένα φόρουμ που θα επιτρέπει στους εκπροσώπους του δικτύου να προωθούν τις ερευνητικές τους δραστηριότητες με έμφαση σε όσες ξεκίνησαν πιο πρόσφατα· β) επικαιροποιημένες πληροφορίες για τις δραστηριότητες της κοινοπραξίας· γ) νέα σχετικά με τις δραστηριότητες των μελών του δικτύου· δ) κύριο άρθρο για θέματα μη διάδοσης και αφοπλισμού που σχετίζονται με την πολιτική της ΕΕ.
                     
                  2.8.1   
                  Παραγωγή podcast της κοινοπραξίας EUNPDC (επικεφαλής: IISS-Europe)
            
            
               Σκοπός και περιγραφή του έργου
            
            Η δραστηριότητα αυτή προβλέπει την κυκλοφορία podcast της κοινοπραξίας EUNPDC με αντικείμενο ζητήματα που εμπίπτουν στην εντολή της κοινοπραξίας. Στη Φάση IV του έργου, θα προστεθούν έως και 36 επεισόδια στη σειρά podcast που φιλοξενείται από το IISS-Europe.
            
               Αποτελέσματα των δραστηριοτήτων του έργου
            
            
                        —
                     
                     
                        Ενίσχυση της ευαισθητοποίησης και της γνώσης των θεσμικών οργάνων της Ένωσης, των κρατών μελών, της κοινωνίας των πολιτών και τρίτων χωρών σχετικά με τις απειλές που συνδέονται με τα συμβατικά όπλα, τα ΟΜΚ και τους φορείς τους, ώστε να έχουν δυνατότητα καλύτερης πρόληψης.
                     
                  
                        —
                     
                     
                        Προώθηση της καλύτερης κατανόησης των στρατηγικών της ΕΕ για τη μη διάδοση των ΟΜΚ και των SALW από την κοινωνία των πολιτών.
                     
                  
                        —
                     
                     
                        Διασφάλιση της ύπαρξης διεπαφής μεταξύ της Ένωσης και του δικτύου κέντρων μελετών.
                     
                  
                        —
                     
                     
                        Διαχείριση πλατφόρμας στο πλαίσιο της οποίας τα κέντρα μελετών για τη μη διάδοση θα μπορούν να ανταλλάσσουν συστηματικά τις ανεξάρτητες γνώμες και αναλύσεις τους σχετικά με ζητήματα διάδοσης ΟΜΚ και συμβατικών όπλων, συμπεριλαμβανομένων των SALW.
                     
                  
                        —
                     
                     
                        Επέκταση, διαχείριση και επικαιροποίηση του υφιστάμενου δικτύου ανεξάρτητων κέντρων μελετών.
                     
                  
                        —
                     
                     
                        Παροχή δυνατότητας για μόνιμη και δωρεάν καταφόρτωση εγγράφων από τις συνεδριάσεις του δικτύου, αλλά και από άλλα ανεξάρτητα κέντρα μελετών που μπορεί να επιθυμούν να γνωστοποιήσουν τα αποτελέσματα των ερευνών τους χωρίς χρηματικό αντάλλαγμα.